Δραστηριότητα+Μελέτη+Κοινωνικών+Δικτύων

7.4 Μελέτη Κοινωνικών Δικτύων ως προς τις Χρησιμοποιούμενες Τεχνολογίες σε ΒΔ
Καθημερινά εκατομμύρια χρήστες συνδέονται στα κοινωνικά δίκτυα για να επικοινωνήσουν με φίλους και συνεργάτες. Τα συστήματα κοινωνικών δικτύων διαχειρίζονται ένα μεγάλο όγκο δεδομένων και χρησιμοποιούν βάσεις δεδομένων για να αποθηκεύουν και να διαχειρίζονται τα δεδομένα.

Έχουμε αναρωτηθεί άραγε ποιες είναι οι χρησιμοποιούμενες τεχνολογίες των κοινωνικών δικτύων στον τομέα των Βάσεων Δεδομένων καθώς και τα χαρακτηριστικά αυτών; Ποια είναι τα πλεονεκτήματα των τεχνολογιών αυτών και ποια θέματα ασφάλειας εγείρονται; Θα μπορούσαμε να δημιουργήσουμε ή να σχεδιάσουμε ένα υποτυπώδες κοινωνικό δίκτυο έστω και στο χαρτί;


 * Επιλέξτε ένα σύστημα κοινωνικής δικτύωσης** και προσπαθήστε να απαντήσετε στις παρακάτω ερωτήσεις. Μπορείτε να αναζητήσετε πρόσθετη βοήθεια στο διαδίκτυο. Στο τέλος παρουσιάστε τις απόψεις σας και τις προτάσεις σας τεκμηριωμένα δημιουργώντας μία παρουσίαση ή ένα βίντεο στην ολομέλεια της τάξης σας.

1. Τι υπηρεσίες παρέχει το κοινωνικό δίκτυο το οποίο επιλέξατε;

2. Ποιος είναι ο όγκος των δεδομένων που διακινούνται καθημερινώς; Ποια είναι η χωρητικότητα των αποθηκευμένων δεδομένων; Πόσοι χρήστες διατηρούν λογαριασμό και συνδέονται καθημερινά;

3. Ποιες είναι οι προκλήσεις που αντιμετωπίζει το κοινωνικό δίκτυο το οποίο επιλέξατε από τεχνολογικής πλευράς;

4. Τα δεδομένα βρίσκονται κάπου όλα μαζί συγκεντρωμένα ή είναι κατανεμημένα σε διάφορα σημεία; Θα μπορούσαν να είναι στο Υπολογιστικό Σύννεφο (cloud) και τι σημαίνει αυτό; Ποια είναι η αρχιτεκτονική που ακολουθείται στην αποθήκευση των δεδομένων και ποιες τεχνολογίες Βάσεων Δεδομένων χρησιμοποιούνται;

5. Θεωρήστε το εννοιολογικό μοντέλο μιας Βάσης Δεδομένων κοινωνική δικτύωσης.
 * Περιγράψτε τουλάχιστον πέντε οντότητες που θα μπορούσαν να αποτελούν μέρος του εννοιολογικού αυτού μοντέλου. Βρείτε τα χαρακτηριστικά τους και τις συσχετίσεις μεταξύ τους.
 * Σχεδιάστε το αντίστοιχο ΟΣ (ER) διάγραμμα και συμπεριλάβετε σε αυτό όλα όσα γνωρίζετε. Επιλύστε τυχόν θέματα συσχετίσεων που παρουσιάζονται.
 * Μετατρέψτε το ΟΣ (ER) διάγραμμα στο αντίστοιχο σχεσιακό μοντέλο.
 * Σε περίπτωση, που δημιουργούσατε ένα κοινωνικό δίκτυο για το σχολείο σας σε τι θα διέφερε και για ποιους λόγους από αυτό του κοινωνικού δικτύου που επιλέξατε; Σχεδιάστε το αντίστοιχο ΟΣ διάγραμμα.

6. Θεωρήστε την υλοποίηση του σχεσιακού μοντέλου που δημιουργήσατε στο πέμπτο ερώτημα.
 * Γράψτε τουλάχιστον πέντε ερωτήσεις SQL που σχετίζονται με την δημιουργία και διαχείριση πινάκων.

7. Μερικοί άνθρωποι, θεωρούν ότι η αυξημένη χρήση των κοινωνικών δικτύων μπορεί να οδηγήσει σε προβλήματα, όπως είναι η πρόσβαση σε ευαίσθητα προσωπικά δεδομένα καθώς και σε νέες μορφές εγκληματικότητας.
 * Έχουν παρατηρηθεί για το κοινωνικό δίκτυο το οποίο μελετάτε παρόμοια φαινόμενα;
 * Ποια ήταν η αντίδραση της εταιρείας στα αντίστοιχα κρούσματα;
 * Με ποιόν τρόπο συνδέονται οι χρήστες στο κοινωνικό δίκτυο; Ποιο είναι το σύστημα αυθεντικοποίησης (authentication) που χρησιμοποιείται;
 * Έχετε να επισημάνετε τυχόν κενά στην ασφάλεια καθώς και στην προστασία των προσωπικών δεδομένων;
 * Ποιες είναι οι προτάσεις σας για την διασφάλιση των προσωπικών δεδομένων και την αποφυγή μορφών εγκληματικότητας;

8. Τα τελευταία χρόνια παρατηρείται αυξανόμενη τάση αναζήτησης προσωπικού μέσω ιστοσελίδων κοινωνικής δικτύωσης. Η δημιουργία εταιρικών ιστοσελίδων σε κοινωνικά δίκτυα, η καταχώρηση αγγελιών νέων θέσεων εργασίας σε συγκεκριμένες ιστοσελίδες αποτελούν συνηθισμένη πρακτική. Ως εκ τούτου, αναδύονται ηθικά ερωτήματα. Νομίζετε ότι είναι ηθικό τα κοινωνικά δίκτυα να πουλάνε προσωπικές πληροφορίες χρηστών σε επιχειρήσεις έρευνας αγοράς και όχι μόνο;

9. Πολλοί γονείς φοβούνται ότι ενώ τα παιδιά τους παίζουν παιχνίδια στο Διαδίκτυο μέσω των μέσων κοινωνικής δικτύωσης, διάφοροι μπορεί να τα πλησιάσουν με κακόβουλες διαθέσεις. Ποια είναι τα μέτρα που θα λαμβάνατε ως σχεδιαστές της Βάσης Δεδομένων ώστε να αποφεύγονται τέτοια κρούσματα.